cyanic-selkie/wikianc huggingface dataset:
দারুল উলুম দেওবন্দ
মূলনীতি
দেওবন্দ মাদ্রাসা পরিচালনার ক্ষেত্রে ৮ টি মূলনীতি অনুসরণ করা হয়। এগুলোকে একসাথে ‘উসূলে হাশতেগানা’ বলা হয়। দেওবন্দের আদলে পরিচালিত সকল মাদ্রাসায় এই নীতিগুলো কঠোরভাবে পালন করা হয়। পরাধীন ভারতে ধ্বসে পড়া ইসলামি শিক্ষাকে পুনরুজ্জীবিত ও সুপ্রতিষ্ঠিত করার মহান লক্ষ্যকে সামনে নিয়ে তৎকালীন দেওবন্দ মাদ্রাসার প্রতিষ্ঠিতা প্রধান মাওলানা কাসেম নানুতুবি রাষ্ট্রীয় অনুদানের প্রাচীন ধারার পরিবর্তে গণচাঁদার বিষয়টির প্রতি অধিক গুরুত্বারোপ করে এই ৮টি মূলনীতি প্রণয়ন করেন। এগুলো হলঃ
দরসে নেজামী
হিরাতের প্রসিদ্ধ শিক্ষাবিদ শায়খ আব্দুল্লাহ আনসারী ছিলেন তাঁর পূর্বপুরুষ। শায়খ নিজামুদ্দীন সাহালীতে ইসলামী শিক্ষা কেন্দ্রের সূচনা করেন। তারই প্রপৌত্র শায়খ হাফিজের জ্ঞানসাধনায় মুগ্ধ হয়ে সম্রাট আকবর তাকে ঐ এলাকায় ভালো একটি জায়গীর প্রদানের নির্দেশ দেন। ফলে শায়খ ও তাঁর পুত্রগণ নিশ্চিন্তে তালীমের কাজে মগ্ন থাকেন। ছাত্রদের খাদ্য ও বাসস্থানের সুষ্ঠু ব্যবস্থাও করেন। ইসলামের শত্রুরা ১১০৩ হিজরি মোতাবেক ১৬৯১ সালে মোল্লা নিজামুদ্দীনের পিতা মোল্লা কুতুবুদ্দীনকে শহীদ করে তার শিক্ষা উপকরণসমূহ জ্বালিয়ে দেন। ফলে মোল্লা নিজামুদ্দীন তার চার ভাইসহ ভারতের উত্তর প্রদেশের রাজধানী লাখনৌ চলে যান।
সম্রাট আওরঙ্গজেব এই পরিবারের শিক্ষার অবদানের কথা বিবেচনা করে লাখনৌর প্রসিদ্ধ মহল্লা ফিরিঙ্গী মহলে একস্থানে সরকারি আদেশবলে জায়গীর দান করেন। মোল্লা নিজামুদ্দীন এখানে দ্বীনি শিক্ষার কাজ চালিয়ে যান, এমন সময় এটাই মাদরাসায়ে নিজামিয়া নামে সুপরিচিতি লাভ করে। এই ফিরিঙ্গী মহলে এসেই তিনি ১১০৫ হিজরি সনে দরসে নেজমী প্রণয়ন করেন৷ তিনি গঠনমূলকভাবে অত্যন্ত বিচক্ষণতার সাথে প্রায় ১১টি বিষয়ের সমন্বিত সিলেবাসটি প্রণয়ন করেন। ইতিহাসে এটাই দরসে নেজামী নামে পরিচিত। দারুল উলুম দেওবন্দ প্রতিষ্ঠার পরে উক্ত দরসে নেজামীই মাদরাসার নেসাবভুক্ত করা হয়৷ আজ অবধি এই দরসে নেজামীই বিদ্যামান রয়েছে দারুল উলুম দেওবন্দের নেসাবে৷
মুহতামিমবৃন্দ
দারুল উলুম দেওবন্দের প্রতিষ্ঠালগ্ন থেকে এ পর্যন্ত ১০ জন মুহতামিমের দায়িত্ব পালন করেছেন। দারুল উলুম দেওবন্দের বর্তমান মুহতামিম আবুল কাসেম নোমানী।
শিক্ষাক্রম
থাম্ব|২০১৮ সালে দারুল উলুম দেওবন্দ দারুল উলুম দেওবন্দ ভারতের উত্তরপ্রদেশের সাহারানপুর জেলায় অবস্থিত একটি মাদ্রাসা, যা ১৮৬৬ সালের ৩০ মে প্রতিষ্ঠিত হয়। প্রতিষ্ঠালগ্ন থেকে এটি একটি মৌলিক শিক্ষাক্রম অনুসরণ করে যা দরসে নেজামি নামে পরিচিত। দারুল উলুম দেওবন্দে এটি উল্লেখযোগ্য সংস্কারের সাথে চালু করা হয়েছিল। পরবর্তীতে দারুল উলুম দেওবন্দের অনুসরণে সারাবিশ্বে অসংখ্য শিক্ষাপ্রতিষ্ঠান গড়ে উঠে। তাই এটি দরসে নেজামি মাদ্রাসার মূল আদর্শ হিসেবে স্বীকৃত। দারুল উলুম দেওবন্দের শিক্ষাক্রম মোট ৩টি ধাপে সমাপ্ত হয়: প্রাথমিক শিক্ষা, ফাযেল কোর্স এবং তাখাচ্ছুছাত। প্রাথমিক শিক্ষা বা দীনিয়াত বিভাগের ব্যপ্তি মোট ৫ বছর। ফাযেল কোর্স বা আলেম কোর্সের ব্যপ্তি মোট ৮ বছর। ফাযেল কোর্স দারুল উলুম দেওবন্দের সবচেয়ে গুরুত্বপূর্ণ কোর্স। এই কোর্স সমাপ্তকারীদের আলেম বলা হয়৷ ফাযেল কোর্সের মান সাধারণ শিক্ষার স্নাতকের সমান। ফাযেল কোর্স পরবর্তী বিভিন্ন বিষয়ের বিষেশায়িত উচ্চশিক্ষা তাখাচ্ছুছাত নামে পরিচিত। বিষয় অনুযায়ী এটি ১, ২ বছর বা আরও বেশি হতে পারে।
ফাযেল কোর্সের প্রথম চার বছরকে ছানুভী বিভাগ বলা হয়৷ এই বিভাগে আরবি নাহু ছরফ, আরবি ইনশা মান্তেক (তর্কবিদ্যা), কুরআন তরজমা এবং ইসলামি ইতিহাস সহ ইসলামের মৌলিক বিষয়ে শিক্ষা দেওয়া হয়। আর শেষ চার বছরে ইলুমল বালাগাত, ফাসাহাত, তাফসির, উসূলে তাফসির, ফিকহ, উসূলে ফিকহ, হাদিস ও উসূলে হাদিসের পাঠ দান করা হয়৷ শেষ বছরকে দাওরায়ে হাদিস বলা হয়। এতে সিহাহ সিত্তাহসহ মোয়াত্তাইন ও তহাবী এবং শামায়েলে তিরমিজীর পাঠদান করা হয়৷
ফাযেল কোর্স পরবর্তী বিশেষায়িত উচ্চশিক্ষা বা তাখাচ্ছুছাতের মধ্যে রয়েছে তাদরিব ফিল ইফতা, তাজবিদ, তাখাস্সুস ফিল হাদিস, তাকমিল আদব, তাকমিল তাফসির ইত্যাদি।
স্বাধীনতা আন্দোলনে অবদান
থাম্ব|১৯৮০ সালে প্রকাশিত [[ভারত|ভারতের ডাকটিকিটে দারুল উলুম দেওবন্দ]]
ব্রিটিশদের শাসন থেকে ভারতকে স্বাধীন করার জন্য ভারতীয় মুসলমানরা ১৮৫৭ সালে সিপাহি বিদ্রোহ সংগঠিত করে। সিপাহি বিদ্রোহের ধারাবাহিকতায় শামলীর যুদ্ধ সহ এই বিদ্রোহে পরাজয়ের পর তার ক্ষতি মিটানোর জন্য কাসেম নানুতুবির নেতৃত্বে কয়েকজন আলেম ১৮৬৬ সালের ৩০ মে দেওবন্দের সাত্তা মসজিদের ডালিম গাছের নিচে দারুল উলুম দেওবন্দ প্রতিষ্ঠা করে। এই মাদ্রাসার প্রথম শিক্ষক মাহমুদ দেওবন্দি ও প্রথম ছাত্র ছিলেন মাহমুদ হাসান দেওবন্দি৷ পরবর্তীতে মাহমুদ হাসান দেওবন্দি দারুল উলুম দেওবন্দের প্রধান শিক্ষকের পদে অধিষ্ঠিত হন এবং তার ছাত্রদের মাধ্যমে তিনি সশস্ত্র বিপ্লব গড়ে তুলতে স্বচেষ্ট হন। তিনি পর্যায়ক্রমে সামরাতুত তারবিয়াত, জমিয়তুল আনসার, নাযারাতুল মাআরিফ আল কুরআনিয়া গঠন করেন। তার রেশমি রুমাল আন্দোলন ফাঁস হয়ে গেলে তিনি মাল্টায় নির্বাসিত হন। এরই মধ্যে তার ছাত্ররা ভারতে জমিয়ত উলামায়ে হিন্দ গঠন করেন। কারামুক্ত হয়ে ভারতে প্রত্যাবর্তন করে তিনি জমিয়তের দায়িত্ব গ্রহণ করেন। দায়িত্ব গ্রহণের একমাসের মাথায় তিনি মৃত্যুবরণ করেন৷ জমিয়ত খিলাফত আন্দোলন ও ভারতীয় জাতীয় কংগ্রেসের সাথে ব্রিটিশ বিরোধী আন্দোলনে অংশগ্রহণ করে। পরবর্তীতে জমিয়তের নেতৃত্বে আসেন দারুল উলুম দেওবন্দের অধ্যক্ষ হুসাইন আহমদ মাদানি। তিনি অখণ্ড ভারতের দাবিতে কংগ্রেসের সাথে মিলে স্বাধীনতা সংগ্রাম চালিয়ে যান। দারুল উলুম দেওবন্দের সদরে মুহতামিম শাব্বির আহমদ উসমানির নেতৃত্বে আরেকটি দল জমিয়ত থেকে বের হয়ে জমিয়ত উলামায়ে ইসলাম গঠন করে পাকিস্তান আন্দোলনকে সমর্থন করেন, যাদের তাত্ত্বিক গুরু ছিলেন দারুল উলুম দেওবন্দের আরেক ছাত্র আশরাফ আলী থানভী। ১৯৪৭ দেশ ভাগের মাধ্যমে ভারতের স্বাধীনতা আন্দোলন সফল হয়।
শতবার্ষিকী সম্মেলন
থাম্ব|শতবার্ষিকী সম্মেলনের শুরুতে কুরআন পাঠ করছেন মিশরের কারী [[আবদুল বাসিত 'আব্দ উস-সামাদ|আব্দুল বাসিত আব্দুস সামাদ, পিছনে ভারতের তৎকালীন প্রধানমন্ত্রী ইন্দিরা গান্ধী]] ১৯৮০ সালের ২১, ২২ ও ২৩ মার্চ এই মাদ্রাসার শতবার্ষিকী সম্মেলন অনুষ্ঠিত হয়। সৌদি আরবের বাদশাহর প্রতিনিধি আব্দুল্লাহ বিন আব্দুল মুহসিন আত তুর্কির সভাপতিত্ব, মিশরের কারী আব্দুল বাসিত আব্দুস সামাদের কুরআন তেলওয়াত, মাদ্রাসার মুহতামিম কারী মুহাম্মদ তৈয়বের উদ্ভোদনী ভাষণ ও ভারতের প্রধানমন্ত্রী ইন্দিরা গান্ধীর বক্তৃতার মাধ্যমে সম্মেলনের কার্যক্রম শুরু হয় এবং কারী মুহাম্মদ তৈয়বের মুনাজাতের মাধ্যমে অনুষ্ঠানের সমাপ্তি ঘোষণা করা হয়। আকাশবাণীতে এটি সরাসরি সম্প্রচারিত হয়। সম্মেলন অনুষ্ঠানের জন্য ১০ লক্ষ বর্গমিটারের বিস্তীর্ণ জায়গা প্রস্তুত করা হয়। সম্মেলনে অংশগ্রহণকারীদের সংখ্যা ছিল ১৫ থেকে ২০ লাখ। এর মধ্যে ভারতীয় উপমহাদেশের বাইরে অংশগ্রহণকারীদের সংখ্যা ছিল ১৮,০০০। বিখ্যাত আরবি সাহিত্যিক আবুল হাসান আলী হাসানী নদভীর তার আত্মজীবনী কারওয়ানে যিন্দেগীতে এই সমাবেশকে আরাফাত ময়দানের সাথে তুলনা করেছেন। এই সমাবেশে মাদ্রাসার দশ সহস্রাধিক শিক্ষা সমাপনকারীর দাস্তারবন্দীও করা হয়। সম্মেলনে মিন্নাতুল্লাহ রহমানির প্রচেষ্টায় আফগানিস্তানে রাশিয়ার আক্রমণের বিপক্ষে এবং আফগান মুজাহিদদের জন্য সহযোগিতামূলক সহ কয়েকটি কর্মসূচীও গৃহীত হয়। মূল সম্মেলনের পাশাপাশি দারুল হাদিসে মাদ্রাসা, এর দায়িত্ব ও সিলেবাস নিয়ে একটি বিশেষ আলোচনা মজলিসেরও ব্যবস্থা করা হয়।
ইয়ানি মার্কুয়েজ
ইয়ানি মার্কুয়েজ (Yane Marques; জন্ম: ৭ জানুয়ারি ১৯৮৪) হলেন আফোগাদোস দা ইঞ্জাজেইরা পারনাম্বোকো এলাকায় জন্মগ্রহণকারী বিশিষ্ট ব্রাজিলীয় প্রমিলা ক্রীড়াবিদ। আধুনিক পেন্টাথলন বিষয়ে তার সবিশেষ দক্ষতা রয়েছে।
রিও দি জানেইরোতে অনুষ্ঠিত ২০০৬ সালের দক্ষিণ আমেরিকান চ্যাম্পিয়নশীপে স্বর্ণপদক জয় করেন। একই স্থানে ২০০৭ সালে প্যান আমেরিকান গেমসেও একই শিরোপা পান। এরফলে তিনি জাতীয়ভাবে পরিচিতি লাভ করেন। এছাড়াও, ব্রাজিলের সাধারণ জনসাধারণের কাছে এ ক্রীড়ার উপযোগীতা তুলে ধরার ক্ষেত্রে সক্ষমতা দেখান।
২০১০ সালে এ স্তরের ক্রীড়ায় ব্রাজিলীয় ক্রীড়াবিদদের মধ্যে তার অবস্থান ছিল শীর্ষস্থানীয়। এছাড়াও, ২০১১ সালে বৈশ্বিকভাবে তিনি তৃতীয় স্থানে অবস্থান করেছিলেন। পরের বছর ২০১২ সালের গ্রীষ্মকালীন অলিম্পিকে রৌপ্যপদক জয় করেন। বর্তমানে তিনি ২য় স্থানে রয়েছেন। ২০১২ সালের অলিম্পিক বিজয়ী লিথুয়ানিয়ার লরা আসাদুস্কাইতই কেবল তার তুলনায় শীর্ষস্থানে রয়েছেন।
৩১ জুলাই, ২০১৬ তারিখে ঘোষিত ব্রাজিল দলের অলিম্পিক পতাকা বাহক হিসেবে তাকে মনোনীত করা হয়।
বিজয় কুমার সিং
বিজয় কুমার সিং ভারতীয় সেনাবাহিনীর একজন জেনারেল ছিলেন। তিনি ভারতের ২৪তম সেনাপ্রধান ছিলেন। তিনি ছিলেন প্রথম সেনা কমান্ডো যিনি সেনাপ্রধানের পদ ছুঁতে পেরেছিলেন, ভারতের সরকারকে প্রশ্নবিদ্ধ করা এবং বিচারের কাঠগড়ায় দাঁড় করানো বিজয়ই ছিলেন প্রথম কর্মরত সেনা সদস্য।
পূর্ব জীবন এবং শিক্ষা
বিজয় পুনের একটি সামরিক হাসপাতালে ১৯৫১ সালে জন্মগ্রহণ করেন, তার গ্রামের বাড়ি হরিয়ানা প্রদেশের ভিওয়ানি জেলাতে। তার বাবা সেনাবাহিনীরই কর্নেল ছিলেন এবং দাদা ছিলেন ঊর্ধ্বতন জেসিও। বিজয় রাজস্থান প্রদেশের পিলানি এর 'বিরলা পাবলিক স্কুল'এ পড়েন।
সামরিক জীবন
১৯৭০ সালের ১৪ই জুন বিজয় রাজপুত রেজিমেন্টের ২য় ব্যাটেলিয়নে কমিশন পান। পরবর্তী জীবনে বিজয় এই ইউনিটের অধিনায়ক হতে পেরেছিলেন।
তামিলনাড়ুর ওয়েলিংটন সেনানিবাস থেকে স্টাফ কোর্স, যুক্তরাষ্ট্র সেনাবাহিনীর পদাতিক বিদ্যালয় থেকে পদাতিক কর্মকর্তা বিষয়ক কোর্স, রেঞ্জার্স কোর্স এবং যুক্তরাষ্ট্র সেনাবাহিনী ওয়ার কলেজ থেকে ডিগ্রী নিয়েছিলেন বিজয়।
বিজয় কাউন্টার ইনসার্জেন্সী অপারেশন্স এবং পাহাড় সামরিক অভিযানে অনেক দক্ষ ছিলেন। ভারত-পাকিস্তান যুদ্ধ ১৯৭১ চলাকালীন তিনি লেফটেন্যান্ট ছিলেন। তার জীবনে বিভিন্ন গুরুত্বপূর্ণ সামরিক দায়িত্ব ছিলো, যেমনঃ
কাউন্টার ইনসার্জেন্সী অপারেশনে দক্ষতার জন্য তাকে 'অতি বিশিষ্ট সেবা পদক' দেয়া হয়েছিলো।
২০১০ সালের ৩১শে মার্চ বিজয় ভারতীয় সেনাবাহিনীর সর্বোচ্চ নিয়োগ সেনাপ্রধান এ আসীন হন, প্রথম সেনা কমান্ডো হিসেবে ভারতীয় সেনাবাহিনীর প্রথম প্রধান হিসেবে বিজয় স্মরণীয় থাকবেন।
৩১
৩১ জুলীয় বর্ষপঞ্জীর একটি সাধারণ বছর যেটি সোমবার দিয়ে শুরু। সেই সময়ে এই বছর আউগুস্তুস ও সেইয়ানাস-এর কন্সালশীপের বছর বলে পরিচিত ছিল (বা, কম প্রচলিত, আব উরবে ক্যন্দিতার ৭৮৪ বছর; রোম প্রতিষ্ঠার বছর)। এই বছরকে ৩১ বলে আখ্যায়িত করা হয় শুরুর দিকের মধ্যযুগীয় কাল থেকে, যখন ইউরোপে কমন এরা এবং অ্যানো ডোমিনি বছরের নামকরনের জন্য প্রচলিত পদ্ধতি হয়ে উঠে।
রাখালচিতা
রাখালচিতা (বৈজ্ঞানিক নাম: Allophylus cobbe) হচ্ছে 	Sapindaceae পরিবারের Allophylus গণের একটি সপুষ্পক গুল্ম। এই প্রজাতিটির নানা ভেষজ গুণাগুণ আছে।
বিবরণ
রাখালচিতা গুল্ম বা ছোট বৃক্ষ আকারের। এর উচ্চটা ৭ মিটার পর্যন্ত হয়। ফল অপরিণত অবস্থায় সবুজ হয়; পাকার পড়ে লাল ও শুষ্ক অবস্থায় কালো বর্ণের। গাছে ফুল সারাবছর ধরে। বীজ থেকে নতুন চারা জন্মে। এটি মূলত বনাঞ্চলের প্রজাতি।
বিস্তৃতি
আমেরিকা, আফ্রিকা, মাদাগাস্কার এবং দক্ষিণ-পূর্ব এশিয়ার দেশসমুহ এবং সমগ্র মালয়েশিয়ায় জন্মে। বাংলাদেশের পাহাড়ি অঞ্চলে ভালো জন্মে।
ভেষজ গুণ
রাখালচিতার পাতা পেটের ব্যথা, জ্বর সারাতে ব্যবহৃত হয়।
মোমবাতি গাছ
মোমবাতি গাছ (বৈজ্ঞানিক নাম: Parmentiera cereifera) বিগ্নোনিয়াসি পরিবারের একটি প্রজাতি। ক্যান্ডল ট্রি প্রচলিত নাম। কেউ কেউ তাকে ক্যান্ডল স্টিক ট্রি বলেও ডাকে। ফল গুলো অনেকটা মোমবাতির মত লম্বা বলে এর এরুপ নামকরণ। এটা দক্ষিণ আমেরিকার একটি বৃক্ষ। কিন্তু এটি উদ্ভিদ উদ্যান গুলিতে ও সাধারণত চাষ করা হয়।
বিবরণ
এই গাছ ৬ মিটার পর্যন্ত লম্বা হয়। ফলটি ৬০ সেন্টিমিটার দীর্ঘ হয়। মোমবাতির সঙ্গে ক্যান্ডল গাছের কোনো সম্পর্ক নেই। ফুল দেখতেও মোমবাতি আকৃতির নয়। তবে এর সবুজাভ হলুদরঙা আপেল ঘ্রাণের নলাকার মাংসল ফল দেখতে অনেকটা মোমবাতির মতো। সম্ভবত সে কারণেই গাছটির নাম মোমবাতি গাছ।
বহিঃসংযোগ
বিগ্নোনিয়াসি  in L. Watson and M. J. Dallwitz (1992 onwards),
যথাস্থান-বহির্ভূত সংরক্ষণ
thumb|[[:en: Svalbard Global Seed vault|সোয়ালবার্ড বৈশ্বিক বীজ সংরক্ষণ ব্যাংক, একটি যথাস্থান-বহির্ভূত সংরক্ষণ প্রকল্প।]] যথাস্থান-বহির্ভূত সংরক্ষণ বা এক্স-সিটু সংরক্ষণ হল এমন একটি পদ্ধতি যার মাধ্যমে কোনও জীবের বীজ, জননকোষ বা নতুন কুঁড়ি জন্মাতে সক্ষম এমন অংশ কোনও ভাণ্ডারে সংরক্ষণ ও জীবকে তার স্বাভাবিক বাসস্থান থেকে দূরে এক কৃত্রিম জায়গায় নিয়ে এসে পালন করা হয়। আরও ভাল একটি ব্যাখ্যা হল: যথাস্থান-বহির্ভূত সংরক্ষণ এমন একটি পদ্ধতি যার দ্বারা বিপদগ্রস্ত উদ্ভিদ এবং প্রাণী প্রজাতি তার নিজস্ব বাসস্থান থেকে বাইরে এনে বিপদমুক্তভাবে সংরক্ষণ করা হয়। উদাহরণ হিসাবে বলা যায় আলিপুর চিড়িয়াখানায় রয়েল বেঙ্গল টাইগারের পালন অথবা শিবপুর বোটানিক্যাল গার্ডেনে বিপন্ন উদ্ভিদ পালন। এইসব জায়গায় এই বিপদগ্রস্ত প্রাণীগুলি মানুষের সেবায় বসবাস করে। যথাস্থান-বহির্ভূত সংরক্ষণ হল সবচেয়ে প্রাচীনতম এবং উল্লেখযোগ্য সংরক্ষণ পদ্ধতি।
যথাস্থান-বহির্ভূত সংরক্ষণ কী
চিড়িয়াখানা, বাগান, তরুশালা (নার্সারি) এবং পরীক্ষাগারে বিপদগ্রস্ত প্রাণী এবং উদ্ভিদসমূহ রক্ষণাবেক্ষণ ও প্রজনন করানোর পদ্ধতিকে এককথায় যথাস্থান-বহির্ভূত সংরক্ষণ বলে। এখানে প্রাণীদের বন্য জীবনের মত চলাফেরার সুযোগ নেই, কারণ এগুলো কৃত্রিমভাবে সংরক্ষণ করার ফলে খুবই সীমিত এলাকা জুড়ে অবস্থিত। বন্য জীবজন্তুদের খাদ্য ও বাসস্থানের জন্য সারাক্ষণ সতর্ক থাকতে হয়, জলের জন্য হাহাকার করতে হয় এবং রোগ, ক্ষত ও তৃষ্ণার জন্য জীবন দিতে হয়। তারা অনেক সময় সঙ্গীর অভাবে প্রজনন করতে ব্যর্থ হয়। জঙ্গলে বেড়ে ওঠা উদ্ভিদগুলি একইরকম সমস্যার মধ্যে পড়ে। তৃণভোজী প্রাণী, রোগ, ও বনের আগুন ও অন্যান্য প্রাকৃতিক বিপর্যয় সম্পূর্ণ জীবনকে ধংস করে দেয়। মানুষের যত্ন এই বিপদ থেকে ওই সব জীবকুলকে বাঁচায় ।
যথাস্থান-বহির্ভূত সংরক্ষণের কৌশল
যথাস্থানিক সংরক্ষণের মতই যথাস্থান-বহির্ভূত সংরক্ষণও একটি অত্যন্ত প্রাচীন পদ্ধতি। বহু যুগ আগে থেকে মানুষ উদ্ভিদ এবং প্রাণীকে পালন করে চলেছে যা হল যথাস্থান-বহির্ভূত সংরক্ষণের মূল ভিত্তি। কিন্তু এই বদ্ধভাবে প্রজনন করানো শুধুমাত্র বন্যপ্রাণী সংরক্ষণের জন্যই বিদ্যমান। আজকের দিনে বদ্ধ প্রজনন এবং প্রাণী সংরক্ষণ একটি অতি গুরুত্বপূর্ণ পদ্ধতি। আধুনিক বিজ্ঞান ও প্রযুক্তির প্রয়োগ এই পদ্ধতিকে এক নতুন ধারা দান করেছে। যথাস্থান-বহির্ভূত সংরক্ষণের পদ্ধতিগুলো হল - ১. প্রজাতির চিহ্নিতকরণ ২. সংরক্ষণের পদ্ধতি অবলম্বন ।
মানুষের যত্ন পদ্ধতিসমূহ
চিড়িয়াখানা ও উদ্ভিদতাত্ত্বিক উদ্যান (বোটানিক্যাল গার্ডেন) হল সবচেয়ে প্রাচীনতম পদ্ধতি যেখান থেকে দরকারমত উদ্ভিদ ও প্রাণীদের বন্য জীবনে ফিরিয়ে দেওয়া হয়। এর ফলে ওইসব প্রজাতি শুধু যে সুবিধা পায় তাই নয়, এর একটি শিক্ষাগত মূল্যও আছে। এই সব কেন্দ্র দেশ-বিদেশের বহু মানুষ পরিদর্শন করে। বিশ্ব প্রাণী সংরক্ষণ কৌশল (ওয়ার্ল্ড জু কন্সারভেশান স্ট্রাটেজি, World Zoo Conservation Strategy) অনুযায়ী যেকোনো সঠিকভাবে পরিচালিত চিড়িয়াখানা প্রতিবছর ৬০ কোটি মানুষ পরিদর্শন করে।
বিপদগ্রস্ত উদ্ভিদ এবং প্রাণীগুলিকে বীজভাণ্ডার এবং বংশগতীয় উপাদান ভাণ্ডারের (জার্মপ্লাজম ব্যাংক) মাধ্যমে সংরক্ষণ করা যেতে পারে। বীজভাণ্ডার (সিড ব্যাংক) কথাটি অনেক সময় হিমজননীয় (ক্রায়োজেনিক) পরীক্ষা ব্যবস্থাকে নির্দেশ করে, যার মাধ্যমে কোন উদ্ভিদ প্রজাতির বীজকে প্রজনন ক্ষমতা নষ্ট না করিয়ে কয়েকশ' বছর পর্যন্ত সংরক্ষণ করা যেতে পারে। যেসব উদ্ভিদকে বীজভাণ্ডারে সংরক্ষণ করা যায় না, তাদের জন্য একমাত্র উপায় হল কাচের পরীক্ষানলে (ইন-ভিট্রো) সংরক্ষণ যেখানে উদ্ভিদের কোনও অংশ যেমন মূল কাণ্ড বা পাতার কোনও অংশকে কাচের পরীক্ষানলে বা এইরূপ কোনও কৃত্রিম আধারে রেখে ফলন মাধ্যমের (কালচার মিডিয়াম) সাহায্যে চাষ করা হয়।
বিপদগ্রস্ত প্রাণী-প্রজাতিদের একইরকম কৌশলে সংরক্ষণ করা হয়। এইসব প্রাণীদের বংশাণুগত তথ্য সংরক্ষণের জন্য বংশাণুভাণ্ডারে (জিন ব্যাংকে) এদের শুক্রাণু, ডিম্বাণু অথবা ভ্রূণ সংরক্ষণ করা হয়। মার্কিন যুক্তরাষ্ট্রের স্যান ডিয়েগো (San Diego) নগরীর প্রাণীবিজ্ঞান সমাজ (জুওলজিকাল সোসাইটি) একটি হিমায়িত চিড়িয়াখানা (ফ্রোজেন জু, Frozen Zoo) প্রতিষ্ঠা করেছে যেখানে আধুনিক হিমজননীয় পদ্ধতির মাধ্যমে ৩৫৫টিরও বেশি প্রাণী-প্রজাতি সংরক্ষিত আছে, যাদের মধ্যে স্তন্যপায়ী, সরীসৃপ ও পাখী বর্তমান।
আসঞ্জন
থাম্ব| [[মাকড়সার জাল|মাকড়সার জালে শিশির ফোঁটার আসঞ্জন]] ভিন্ন কণা বা পৃষ্ঠগুলির একে অপরের সাথে আঁকড়ে যাওয়ার প্রবণতাকে আসঞ্জন বলে। অপরদিকে সংসক্তি বলতে অনুরূপ বা অভিন্ন কণা / পৃষ্ঠগুলির একে অপরের সাথে আঁকড়ে থাকার প্রবণতা বোঝায়।
আসঞ্জন এবং সংসক্তি বল বিভিন্ন ধরনের হতে পারে। বিভিন্ন স্টিকার এবং চটচটে টেপ ইত্যাদিতে কার্যকরী আন্তর্আণবিক বল কে রাসায়নিক আসঞ্জন, বিকিরণশীল আসঞ্জন, এবং ডিফিউসিভ আসঞ্জন । এই আন্তর্আণবিক বলগুলির ক্রমবর্ধমান মান ছাড়াও কয়েকটি যান্ত্রিক প্রভাব আছে।
পৃষ্ঠশক্তি
পৃষ্ঠশক্তি (সারফেস এনার্জি) বলতে প্রচলিতভাবে নির্দিষ্ট পৃষ্ঠে একটি ক্ষেত্র তৈরি করতে প্রয়োজনীয় কার্যকে বোঝায়।
প্রক্রিয়া
আসঞ্জন সম্বন্ধে কোন একক তত্ত্ব নেই এবং নির্দিষ্ট প্রক্রিয়াগুলি কিছু নির্দিষ্ট উপাদানের ক্ষেত্রে প্রযোজ্য। একটি উপাদান কেন অপরকে আকর্ষণ করে, অর্থাৎ আসঞ্জনের সৃষ্টি বোঝানোর জন্য পাঁচটি প্রক্রিয়া প্রস্তাব করা হয়েছে:
যান্ত্রিক
আঠালো উপকরণ পৃষ্ঠতলের ছিদ্ররগুলি ভরাট করে এবং পৃষ্ঠতলকে দৃঢ়ভাবে ধরে রাখে।
রাসায়নিক
দুটি উপকরণ যৌথভাবে জোড় গঠন করে একটি যৌগ গঠন করতে পারে। সবচেয়ে শক্তিশালী জোড়গুলিতে দুটি পদার্থের অণু ইলেকট্রন সমানভাবে কাজে লাগায় (সমযোজী বন্ধন)বা অদলবদল করে (আয়নিক বন্ধন)। একটি অণুর হাইড্রোজেন পরমাণু যদি অন্য কোনও অণুর নাইট্রোজেন, অক্সিজেন বা ফ্লুওরিনের পরমাণুর প্রতি আকৃষ্ট হয় তবে হাইড্রোজেন বন্ধন নামক একটি দুর্বল বন্ধন তৈরি হয়।
গাজা উপত্যকায় ইসরায়েলের জনসংখ্যার পরিসংখ্যান
পাদটীকা
বন্দোবস্তের তারিখ উৎস
নিশি তৃষ্ণা
নিশি তৃষ্ণা হল ১৯৮৯ সালে মুক্তি পাওয়া ভারতীয় বাংলা ভাষার প্রথম ভ্যাম্পায়ার চলচ্চিত্র, যেটি পরিচালনা করেছিলেন পরিমল ভট্টাচার্য্য। এই ছবিটি এস.বি ফিল্মস প্রাইভেট লিমিটেড-এর ব্যানারে মুক্তি পায়। এতে অভিনয় করেছিলেন প্রসেনজিৎ চট্টোপাধ্যায়, শেখর চট্টোপাধ্যায় এবং মুনমুন সেন।
ইউকি ভাম্ব্রি
ইউকি ভাম্ব্রি (यूकी भांबरी, জন্ম: ৪ জুলাই, ১৯৯২) ভারত থেকে একজন পেশাদার টেনিস খেলোয়াড়। তিনি প্রাক্তন ১ নম্বর জুনিয়র টেনিস খেলোয়াড় এবং ২০০৯ অস্ট্রেলিয়ান ওপেনের ছেলেদের একক এর বিজয়ী। তিনি প্রথম ভারতীয় যে জুনিয়র অস্ট্রেলিয়ান ওপেন শিরোপা জিতেছেন এবং ইতিহাসে চতুর্থ ভারতীয় যে একটি গ্র্যান্ড স্ল্যাম চ্যাম্পিয়নশিপে জুনিয়র একক শিরোনাম জিতেছেন।। ডেভিস কাপে তিনি ভারতের হয়ে প্রতিনিধিত্ব করেন।
ব্যক্তিগত ও প্রাথমিক জীবন
ভাম্ব্রি ৬ বছর বয়সে টেনিস খেলতে শুরু করেন। তার বাবা চন্দর এবং মা ইন্দু। তিনি পরিবারের কনিষ্ঠতম। তার বোনেরা অঙ্কিতা ভাম্ব্রি ও সানা ভাম্ব্রি এবং তার খুড়তুত বোন আর ভাই, প্রেরণা ভাম্ব্রি এবং প্রতীক ভাম্ব্রি সবাই টেনিস খেলোয়াড়। তার প্রথম টেনিস কোচ ছিলেন আদিত্য সাচদেবা। বর্তমানে তিনি ইমপ্যাক্ট টেনিস একাডেমি প্রশিক্ষক স্টিফেন কুন এবং অভিমন্য সিংহের কাছে থেকে প্রশিক্ষণ গ্রহণ করছেন।
জুনিয়র কর্মজীবন
২০০৯ সালের ফেব্রুয়ারি মাসে, ভাম্ব্রি বিশ্বের জুনিয়র র্যাঙ্কিংয়ে ১ নম্বর স্থানে পৌঁছে যান। এবং তিনি জুনিয়র অস্ট্রেলিয়ান ওপেন একক খেতাব জিতেছিলেন। তিনি মাত্র ১৬ বছর বয়সে অরেঞ্জ বোলের খেতাব জয়ী প্রথম ভারতীয় হিসেবে ইতিহাস রচনা করেন।
২০১০
২০১০ সালে, আগস্টে, সিঙ্গাপুরে, প্রথম যুব অলিম্পিক গেমসে ভাম্ব্রি একটি রৌপ্য পদক জিতেছিলেন।
২০১২
২০১২ সালের, মে মাসে, বুশান চ্যালেঞ্জারে, ভাম্ব্রি তার প্রথম এ.টি.পি পুরুষদের দ্বৈত শিরোপা জিতে নেন, দিবিজ সরনকে সঙ্গে নিয়ে। ২০ শে মে ২০১২ সালে, উজবেকিনার ফের্নাতে তার ক্যারিয়ারের প্রথম এ.টি.পি চ্যালেঞ্জারের একক শিরোনাম জয় করেন।
২০১৩
২০১৩ সালে, ভাম্ব্রি অস্ট্রেলিয়ার ট্রারলগনতে তার প্রথম এ.টি.পি চ্যাম্পিয়নশিপের শিরোপা এবং তার ক্যারিয়ারের দ্বিতীয় শিরোপা জিতেছিলেন। ফাইনালে তিনি আমেরিকান ব্র্যাডলি ক্লাহকে পরাজিত করেন। এটি তার দ্বিতীয় এ.টি.পি চ্যালেঞ্জারের একক শিরোপা।
২০১৪
৮ ফেব্রুয়ারি ২০১৪ সালে, চেন্নাইতে শ্রীরাম ক্যাপিটাল পিএল রেড্ডি মেমোরিয়াল এ.টি.পি চ্যালেঞ্জার টেনিস টুর্নামেন্টে ভাম্ব্রি জিতেছিলেন। পরে তিনি এশীয় গেমসে ভারতে দুটি পদক জিতেছেন। তিনি পুরুষদের একক বিভাগে ব্রোঞ্জ জিতেছেন। পুরুষের দ্বৈত বিভাগে তিনি আর দিবিজ সরনের জুটি ব্রোঞ্জ পদক জিতেছিল।
২০১৫
১৯ শে অক্টোবর ২০১৫ সালে, ভাম্ব্রি নিজের ক্যারিয়ারে প্রথমবারের মতো শীর্ষ র্যাঙ্কিংয়ের ১০০ নম্বরের মধ্যে ঠাই পান।
২০১৬
২০১৬ সালের ফেব্রুয়ারিতে, দিল্লি ওপেনে ভাম্ব্রি ও মহেশ ভূপতির জুটি ছষ্ঠ দ্বৈত চ্যাম্পিয়নের শিরোপা জয় করেন।
২০১৭
২০১৭ সালের অক্টোবরে, ভাম্ব্রি ও দিবিজ সরনের জুটি তাশখন্দ চ্যালেঞ্জারে দ্বিতীয় স্থান পান।
২০১৮
২০১৮ সালের এপ্রিল মাসে, ভাম্ব্রি তার স্বদেশবাসী রামকুমার রামনাথনকে পরাজিত করে সানতিয়াজী চ্যালেঞ্জারের শিরোপা জিতে নেন। এই জয় দিয়ে তিনি শীর্ষ ১০০ র্যাঙ্কিংয়ে ফিরে আসেন।
জোলো মারিডুয়েনা
জোলো মারিডুয়েনা (জন্ম- ৯ জুন, ২০০১) একজন আমেরিকান অভিনেতা। নেটফ্লিক্স সিরিজ কোবরা কাইতে মিগুয়েল ডিয়াজ এবং টিভি সিরিজ পেরেন্টহুডে ভিক্টর গ্রাহামের ভূমিকায় তিনি সবচেয়ে বেশি পরিচিত।
ব্যক্তিগত জীবন
মারিডুয়েনার জন্ম ক্যালিফোর্নিয়ার লস অ্যাঞ্জেলেসে। তিনি ম্যাকান, কিউবান এবং ইকুয়েডর বংশোদ্ভূত। তার নামটি নামহুয়াতল লর্ড, জলোটল থেকে এসেছে। তিনি একজনও স্ট্রিমারও। তার চ্যানেল জোলো ক্র্যাঞ্চে তিনি গেমস স্ট্রিম করেন।
বব হোপ
লেসলি টাউন্স "বব" হোপ কেবিই, কেসিএসজি, কেএসএস (ইংরেজি: Leslie Townes "Bob" Hope; ২৯শে মে ১৯০৩ - ২৭শে জুলাই ২০০৩) ছিলেন একজন মার্কিন কৌতুকাভিনেতা, অভিনেতা, গায়ক, নৃত্যশিল্পী, মল্লক্রীড়াবিদ ও লেখক। ৮০ বছরের বেশি সময়ে তার কর্মজীবনে তিনি ৭০টি স্বল্পদৈর্ঘ্য ও পূর্ণদৈর্ঘ্য চলচ্চিত্রে কাজ করেছেন, যার মধ্যে ৫৪টি পূর্ণদৈর্ঘ্য চলচ্চিত্রে শ্রেষ্ঠাংশে অভিনয় করেছেন। তিনি বিং ক্রাজবির সাথে সাতটি "রোড টু..." সঙ্গীতধর্মী হাস্যরসাত্মক চলচ্চিত্রে কাজ করেছেন। তিনি সর্বাধিক ১৯ বার একাডেমি পুরস্কার আয়োজনের উপস্থাপনা করেছেন। এছাড়া তিনি মঞ্চ ও টেলিভিশনে কাজ অভিনয় করেছেন এবং ১৪টি বই রচনা করেছেন।
প্রারম্ভিক জীবন
হোপ ১৯০৩ সালের ২৯শে মে লন্ডন কাউন্টির (বর্তমান গ্রিনউইচের রয়্যাল বরো) ইলথামের ওয়েল হলের ক্রেইটন রোডে জন্মগ্রহণ করেন। সেখানে তার স্মরণে একটি নীল ফলক রয়েছ। তার পিতা উইলিয়াম হেনরি হোপ ছিলেন ওয়েস্টন-সুপার-মেয়ারের ইংরেজ পাথরমিস্ত্রী। তার মাতা এভিস (জন্মনাম: টাউন্স) ছিলেন গ্লেম্বারগান উপত্যকার ব্যারি অঞ্চলের ওয়েলসীয় লাইট অপেরা গায়িকা, যিনি পরবর্তীতে পরিষ্কারক হিসেবে কাজ করতেন। উইলিয়াম ও এভিস ১৮৯১ সালের এপ্রিল মাসে বিয়ে করেন এবং ব্যারির টুয়েলভ গ্রিনউড স্ট্রিটে বসবাস করতেন। পরে তারা সেখান থেকে ব্রিস্টলের হোয়াইটহল ও সেন্ট জর্জে চলে যান। ১৯০৮ সালে এসএস ফিলাডেলফিয়াতে করে মার্কিন যুক্তরাষ্ট্রে গমন করেন। ওহাইওর ক্লিভল্যান্ডে যাওয়ার পূর্বে তারা ১৯০৮ সালের ৩০শে মার্চ নিউ ইয়র্কের এলিস দ্বীপে ছিলেন।
পহেলগাম কাশ্মীর
কাশ্মীরে শ্রীনগর থেকে ১০০ কিলোমিটারের মধ্যে রয়েছে নদী-উপত্যকাশোভিত পহেলগাম, নয়নাভিরাম সৌন্দর্যের লীলাভুমি হচ্ছে এই জায়গা। চোখ বুঝতে মন চাইবে না এর সৌন্দর্যে। এখানে রয়েছে দেখার মতো অনেকগুলো স্পট। রিজার্ভ গাড়ী নিয়ে ঘুরে আসা যায় বেতাব ভ্যালী, চন্দনবাড়ী, আরু ভ্যালী সহ আরো অনেক স্পট। এছাড়াও ঘোড়া নিয়ে ঘোরা যায় মিনি সুইজারল্যান্ড ও সুটিং স্পট।
অমরনাথ যাত্রা
এই শহর অমরনাথ যাত্রা পথের মাঝে এক উল্লেখযোগ্য গন্তব্যস্থল। পহেলগাম থেকে উত্তর - পূর্বে গাড়িতে যেতে হয় চন্দনওয়াড়ি, প্রায় ১৭ কিমি রাস্তা , ৪০ মিনিট লাগে । আর সেখান থেকে শুরু হয় অমরনাথ যাত্রা।
পর্যটন
শ্রীনগর থেকে পহেলগাম যাওয়ার পথের প্রাকৃতিক দৃশ্য আপনাকে মুগ্ধ করবে। বিশাল আকৃতির পাইন-চিনারগাছ, বরফে ঢাকা জাফরান খেত, ফসলের জমি আর রাস্তা-ঘাট সব বরফের চাদরে ঢাকা। দূরের পাহাড়গুলো ধবধবে সাদা। পাহাড়ি ঝর্ণাধারা পাথর বেয়ে আছড়ে পড়ছে ঐতিহাসিক ঝিলাম নদীতে। কখনও বা পাহাড়। কখনও বা নদী। কখনও বা বড় বড় পাথর।
তথ্যসূত্র- শ্রীনগর থেকে ১০০ কিলোমিটারের মধ্যে রয়েছে নদী-উপত্যকাশোভিত প্যাহেলগাম
শ্রীনগর থেকে পহেলগাম যাওয়ার পথের প্রাকৃতিক দৃশ্য আপনাকে মুগ্ধ করবে।
পরিবহন
নিকটবর্তী বিমানবন্দর হচ্ছে শ্রীনগর আন্তর্জাতিক বিমানবন্দর ।
৩২
৩২ জুলীয় বর্ষপঞ্জীর একটি অধিবর্ষ যেটি মঙ্গলবার দিয়ে শুরু। সেই সময়ে এই বছর হেনোবার্বাস ও কেমিল্লাস-এর কন্সালশীপের বছর বলে পরিচিত ছিল (বা, কম প্রচলিত, আব উরবে ক্যন্দিতার ৭৮৫ বছর; রোম প্রতিষ্ঠার বছর)। এই বছরকে ৩২ বলে আখ্যায়িত করা হয় শুরুর দিকের মধ্যযুগীয় কাল থেকে, যখন ইউরোপে কমন এরা এবং অ্যানো ডোমিনি বছরের নামকরনের জন্য প্রচলিত পদ্ধতি হয়ে উঠে।
নিকিতিন ধীর
কর্মজীবন
২০০৮ সালে ধীর আশুতোষ গোয়ারিকরের ঐতিহাসিক ছবি যোধা আকবর দিয়ে চলচ্চিত্রে প্রথম পা রাখেন, যেখানে তিনি হৃত্বিক রোশন ও ঐশ্বরিয়া রাই বচ্চন-এর পাশাপাশি শরিফুদ্দিন হুসেন, আকবরের শ্যালকের ভূমিকায় সহ-অভিনয় শিল্পী হিসেবে অভিনয় করেন। ধীর চলচ্চিত্রে ইতিবাচক সমালোচনা ও প্রশংসা কুড়িয়েছেন, বক্স অফিসের সাফল্যের পাশাপাশি ধীর তাঁর ভূমিকার জন্য প্রশংসিত হয়েছেন। বলিউড হাঙ্গামার উল্লেখযোগ্য সমালোচক তরণ আদর্শ তাঁকে "চমৎকার" বলে উল্লেখ করেন। একই বছরে তিনি অপূর্বা লাখিয়ার অনুল্লেখ্য অ্যাকশন থ্রিলার  মিশন ইস্তাম্বুলে বিবেক ওবেরয়, শ্রিয়া সরণ এবং জায়েদ খানের সাথে অভিনয় করেন। ধীর ২০১১ সালে আনীস বাজমি পরিচালিত কমেডি ছবি রেডিতে সহ-অভিনেতা হিসেবে সালমান খান ও অসিনকে সাথে নিয়ে হাজির হন। পরের বছর আবারও তিনি আরবাজ খানের অ্যাকশনধর্মী ছবি দাবাং ২-এ সালমান খান, সোনাক্ষী সিনহা এবং প্রকাশ রাজের পাশাপাশি একটি ভূমিকায় ছিলেন। ২০১৩ সালে তিনি রোহিত শেঠির আরেকটি মারমুখী কমেডিধর্মী ছবিতে শাহরুখ খান ও দীপিকা পাড়ুকোন সঙ্গে চেন্নাই এক্সপ্রেসে প্রধান প্রতিদ্বন্দ্বী থাঙ্গাবালী হিসেবে বৈশিষ্ট্যমন্ডিত হন। একটি ভয়ংকর তামিল গাড়ল হিসাবে তার ভূমিকার জন্য, ধীর আরো পেশীধর হতে এবং তামিল ভাষা ভালোভাবে আয়ত্ত করতে উচ্চারণভঙ্গির উপর কাজ করেন। শারীরিক গড়িমার জন্য তিনি উষ্ণ সংবর্ধনা পান। মোহর বসু লক্ষ্য করেন ধীর "শক্তসমর্থ" যদিও "ভূমিকা সঞ্চালনের জায়গা তাঁর জন্য যথেষ্ট ছিল না"।
ব্যক্তিগত জীবন
নিকিতিন ৩রা সেপ্টেম্বর ২০১৪ সালে ক্রাতিকা ধীরকে বিয়ে করেন।
জাতীয় অঙ্গীকার (ভারত)
জাতীয় অঙ্গীকার হল ভারতীয় প্রজাতন্ত্রের প্রতি আনুগত্যের শপথ। এটি সাধারণত ভারতীয়েরা সাধারণ সমাবেশের অনুষ্ঠানে, বিশেষ করে বিদ্যালয়ে, স্বাধীনতা দিবস এবং প্রজাতন্ত্র দিবস উদযাপনের সময় একত্রে আবৃত্তি করে। এটি সাধারণত বিদ্যালয়ের পাঠ্যপুস্তক এবং ডায়েরি তথা দিনপঞ্জি বা ক্যালেন্ডারের প্রথম পাতায় মুদ্রিত থাকে। ভারতের বেশিরভাগ বিদ্যালয়ে দৈনিক সকালের প্রার্থনাসভায় আবৃত্তি করা হয়।
উৎপত্তি
১৯৬২ খ্রিস্টাব্দে অঙ্গীকারটি একজন বিশিষ্ট  তেলুগু লেখক ও সরকারি আমলা (জেলা ট্রেজারি অফিসার) পি ভি সুব্বা রাও তেলেগু ভাষায় রচনা করেন। ১৯৬৩ খ্রিস্টাব্দে প্রথম বিশাখাপত্তনমের এক বিদ্যালয়ে পঠিত হয় এবং তারপর ভারতের বিভিন্ন আঞ্চলিক ভাষায় অনূদিত হয়।  রচয়িতা হিসাবে পি ভি সুব্বা রাওয়ের নামোল্লেখ  ভারত সরকারের শিক্ষা মন্ত্রণালয়ের রেকর্ডে পাওয়া যায়। তবে এটিকে যে অন্যান্য প্রতীকের সঙ্গে  জাতীয় অঙ্গীকার বা শপথের মর্যাদা দেওয়া হয়েছে তা' রচয়িতারই  গোচরে ছিল না। তিনি  নাতনির পাঠ্যপুস্তক পাঠের সময়ই বিষয়টি জানতে পারেন।
ব্যবহার
বর্তমানে জাতীয় অঙ্গীকার অনেক ভারতীয় স্কুলে দৈনিক সমাবেশের সময়, স্বাধীনতা দিবস ও প্রজাতন্ত্র দিবসের অনুষ্ঠানে আবৃত্তি করা হয়।
দেওবন্দি
দেওবন্দি (পশতু এবং, , দেওবন্দি, देवबन्दी) হল সুন্নি ইসলাম কেন্দ্রিক একটি পুনর্জাগরণবাদী আন্দোলন। এর কেন্দ্র প্রাথমিকভাবে ভারত, পাকিস্তান, আফগানিস্তান ও বাংলাদেশ। বর্তমানে যুক্তরাজ্য ও দক্ষিণ আফ্রিকাতেও এর বিস্তার ঘটেছে। নামটি ভারতের দেওবন্দ নামক স্থান থেকে এসেছে। এখানে দারুল উলুম দেওবন্দ নামক মাদ্রাসা অবস্থিত। এই আন্দোলন পণ্ডিত শাহ ওয়ালিউল্লাহ (১৭০৩-১৭৬২) দ্বারা অনুপ্রাণিত। ব্রিটিশদের বিরুদ্ধে ব্যর্থ সিপাহী বিদ্রোহের এক দশক পর ১৮৬৬ সালের ৩০ মে দারুল উলুম দেওবন্দ মাদ্রাসা প্রতিষ্ঠার মাধ্যমে এই আন্দোলনের সূচনা হয়।
প্রতিষ্ঠাতা
উপর্যুক্ত ছয়জনকে আকাবিরে সিত্তাহ (ছয়জন সম্মানিত ব্যক্তি) বলা হয়।
ধর্মতত্ত্ব
আকীদা বা ধর্মীয় ধারণাগত দিক থেকে, দেওবন্দিরা ইসলামী ধর্মতত্ত্বের মাতুরীদী পাঠশাস্ত্র অনুসরণ করে। তাদের শিক্ষাপ্রতিষ্ঠানগুলোতে মাতুরীদী পণ্ডিত নাজমুদ্দিন উমর আল-নাসাফির লেখা আকীদা বিষয়ক রচনা সংক্ষিপ্তাকারে পাঠদান করা হয়।
ফিকহ
দেওবন্দিরা তাকলিদ নামক মতাদর্শের দৃঢ় সমর্থক। অন্যভাবে বলতে গেলে, তারা বিশ্বাস করে যে, একজন দেওবন্দিকে অবশ্যই চারটি সুন্নি ফিকহি মাজহাবের যে কোন একটিতে বিশ্বাস করতে হবে এবং তারা সাধারণত একাধিক মাজহাবের মধ্যস্থ উদার সম্পর্কের বিকাশকে নিরুৎসাহিত করে। তারা নিজেদেরকে হানাফি মাজহাবের অনুসারী বলে ঘোষণা করে। দেওবন্দি আন্দোলনের সাথে সম্পর্কযুক্ত মাদ্রাসার ছাত্ররা সাধারণত হানাফি ফিকহের প্রাচীন গ্রন্থগুলো পড়ে থাকে, যেমন নুর আল-ইদাহ, মুখতাসার আল-কুদুরি, শারহ আল-উইকায়াহ, আর কানজ আল-দাকাইক্ব, তাদের মাজহাব অধ্যয়নের পরিনতি ও সমাপ্তি ঘটে হিদায়াহ ও আল-মারঘিয়ানি নামক গ্রন্থ পাঠের মাধ্যমে।
তাকলিদের দৃষ্টিভঙ্গির ক্ষেত্রে, তাদের অন্যতম প্রধান বিরোধী সংস্কারক দল হল আহলে হাদীস, যারা গাইরে মুকাল্লিদ বা লামাজহাবী নামেও পরিচিত, কারণ তারা সরাসরি কুরআন ও হাদীস অনুসরণের ফলে তাকলিদকে পরিহার করে। তারা প্রায়শই তাদেরকে দোষারোপ করে যারা অন্ধ অনুকরণের ফিকহ বা আলেমের নীতির অনুসরণ করে, এবং ঘনঘন প্রত্যেক আলাপ আলোচনা ও আইনগত সিদ্ধান্তে ধর্মগ্রন্থের উদ্ধৃতি দাবি করে। আন্দোলনের প্রায় শুরু থেকেই, দেওবন্দি আলেমরা সাধারণভাবে নিজেদের মাজহাব বিষয়ক অবস্থানকে নিরাপদ রাখার প্রয়াসে বিপুল পরিমাণে ইলমি উপাদান তৈরি করছে। আরও সুস্পষ্টভাবে বলা হলে, দেওবন্দিগণ তাদের এই দাবির সপক্ষে যথেষ্ট পরিমাণ রচনার অবতারণা করেছে যে, হানাফি মাজহাবে কুরআন ও হাদিসের সঙ্গে সম্পূর্ণরূপে সামঞ্জস্যপূর্ণ।
মূল ধর্মগ্রন্থ কুরআন ও হাদিসের আলোকে তাদের মাজহাবকে প্রমাণ করার জন্য, দেওবন্দিগণ তাদের মাদ্রাসাগুলোতে হাদিস অধ্যয়নের প্রতি অভূতপূর্ব গুরুত্ব প্রদানের জন্য বিশেষভাবে পরিচিতি লাভ করেছে। তাদের মাদ্রাসার পাঠ্যক্রম ইসলামি পাণ্ডিত্যের বৈশ্বিক পরিমণ্ডলে একটি অনন্য বৈশিষ্ট্যের সমন্বয় ঘটিয়েছে, তা হল দাওরায়ে হাদিস, একজন ছাত্রের উন্নত মাদ্রাসা প্রশিক্ষণের একটি পৃথক বর্ষ, যাতে সুন্নি হাদিসের সকল সংকলন (সিহাহ সিত্তাহ) পর্যালোচিত হয়। দেওবন্দি মাদ্রাসাগুলোতে, শায়খুল হাদিসের অথবা সহিহ বুখারির অধিষ্ঠিত অধ্যাপকের পদবিকে বিশেষ মর্যাদার সঙ্গে গণ্য করা হয়।
পরিচয়
দারুল উলুম দেওবন্দের শতবার্ষিকী সম্মেলনে আবুল হাসান আলী হাসানী নদভী দেওবন্দ ও দেওবন্দিয়াতের পরিচয় তুলে ধরেন। তিনি বলেন, "এই প্রতিষ্ঠানটির সবচেয়ে বড় বৈশিষ্ট্য হলো, এটি তার দৃষ্টিকে বিরোধপূর্ণ বিষয়াদির পরিবর্তে তাওহীদ ও সুন্নাতের ওপর নিবদ্ধ রেখেছে। দ্বিতীয় বৈশিষ্ট্য হলো সুন্নতের অনুসরণের স্পৃহা ও ভাবনা। তৃতীয় বৈশিষ্ট্য আল্লাহর সঙ্গে সম্পর্কের ভাবনা, সব সময় আল্লাহকে স্মরণে রাখা এবং ঈমান ও নিজের আমলের হিসাবের জযবা। চতুর্থ উপাদানটি হলো আল্লাহর বাণীকে সমুন্নত করার চেতনা প্রচেষ্টা ও দ্বীনি মর্যাদাবোধ। এই চার উপাদানের সমন্বয়ে একজন মানুষ দেওবন্দী হয়। কারও মাঝে যদি এর একটি উপাদান কম পাওয়া যায়, তা হলে তাও দেওবন্দিয়াত অসম্পূর্ণ। এটিই হলো দারুল উলূম দেওবন্দের প্রতীক।"
সম্মেলন
দেওবন্দিদের অধীনে বাংলাদেশে দুইটি বড় সম্মেলন অনুষ্ঠিত হয়। ঢাকার টঙ্গীর তুরাগ নদীর তীরে বিশ্ব ইজতেমা নামে দাওয়াতে তাবলীগ জামাতের একটি ইসলামি মহাসম্মেলন অনুষ্ঠিত হয়। মধ্যেপ্রাচ্য ও দক্ষিণ এশিয়ার বিভিন্ন দেশ থেকে হাজার হাজার মানুষ এ সম্মেলনে যোগদান করে। আরেকটি মহাসম্মেলন অনুষ্ঠিত হয় বরিশালের চরমোনাই ইউনিয়নে।
আলপনা হাবিব
আলপনা হাবিব হলেন একজন বাংলাদেশি রন্ধন বিশেষজ্ঞ ও রান্নার বই রচয়িতা।
জীবনী
আলপনা হাবিব ১৯৬৬ সালের ২৬ সেপ্টেম্বর যুক্তরাজ্যের বার্মিংহামে জন্মগ্রহণ করেন। তিনি বেড়ে উঠেছেন ঢাকায়। তিনি ঢাকার হলিক্রস উচ্চ বালিকা বিদ্যালয় ও হলিক্রস কলেজ থেকে পড়াশোনা শেষ করার পর ঢাকা বিশ্ববিদ্যালয় থেকে মনোবিজ্ঞানে স্নাতক ও স্নাতকোত্তর ডিগ্রি লাভ করেন।
রন্ধনশিল্পী হলেও তিনি থাই এয়ারওয়েজ ও সিঙ্গাপুর এয়ারলাইনসে চাকরি করেছেন। তার রান্নার হাতেখড়ি হয় ষষ্ঠ শ্রেণীতে থাকতে। তিনি রান্নার বিদ্যালয়ে রান্না শিক্ষা দিয়েছেন। দেশ টিভি, এনটিভি, এটিএন বাংলা এবং দীপ্ত টিভিতে তার রান্নার অনুষ্ঠান সম্প্রচারিত হয়েছে। ২০১২ সালে তিনি নিজস্ব ইউটিউব চ্যানেল খোলেন। তার আপলোড করা ভিডিওগুলো ২ কোটি বারেরও বেশি সংখ্যক বার দেখা হয়েছে। এছাড়া, তিনি দুরন্ত টিভিতে 'তীর লিটল শেফ' নামের অনুষ্ঠানে বিচারক হিসেবে দায়িত্ব পালন করেছেন।
২০১৭ সালে তিনি উইমেন ইন লিডারশিপ ও ব্র্যান্ড ফোরাম কর্তৃক ‘ইনস্পায়ারিং উইমেন ইন কুলিনারি আর্ট’ নির্বাচিত হন। ২০১৮ সালের ১৩ মে তার রচিত দ্বিভাষিক বই আলপনার রান্না (ইংরেজি:Alpana's Cooking) প্রকাশিত হয়। বইটি সম্পাদনা ও ভাষান্তর করেছিলেন আশফাক স্বপন। বইটির জন্য তিনি ২০১৯ সালে গোরমন্ড ওয়ার্ল্ড কুক বুক অ্যাওয়ার্ডস লাভ করেন।
তিনি সৈয়দ আহসান হাবিবের সাথে বিবাহবন্ধনে আবদ্ধ হয়েছেন। সৈয়দ আহসান হাবিব একজন তড়িৎ প্রকৌশলী। তাদের অরিত্রি ও আদৃত নামের দুইটি সন্তান আছে।
জুয়েল আইচ
জুয়েল আইচ বাংলাদেশের একজন প্রখ্যাত যাদুশিল্পী, বাঁশী বাদক ও চিত্রশিল্পী। তিনি একজন মুক্তিযোদ্ধা। বাড়ি পিরোজপুর জেলার সমুদয়কাঠি ইউনিয়নে। দেশের শিশুদের অধিকার প্রতিষ্ঠায় তিনি ইউনিসেফের অ্যাডভোকেট হিসেবে কাজ করছেন।
জন্ম ও শিক্ষাজীবন
বাবা বি. কে. আইচ ও মা সরযু আইচের পুত্র গৌরাঙ্গ লাল আইচ প্রকাশ জুয়েল আইচের জন্ম ১০ এপ্রিল বরিশালে হলেও ছেলেবেলা কেটেছে পিরোজপুরের স্বরূপকাঠি উপজেলার সমদেকাঠির গ্রামের বাড়িতে। সেই সুবাদে সমদেকাঠি প্রাথমিক বিদ্যালয়ে তার প্রথম আনুষ্ঠানিক শিক্ষাগ্রহণ সম্পন্ন হয়। পরে তিনি পিরোজপুর শহরে চলে আসেন। সেখানকার সরকারি হাইস্কুল থেকে এসএসসি এবং স্থানীয় কলেজ থেকে এইচএসসি পাস করেন। পরবর্তীতে ঢাকার জগন্নাথ কলেজ থেকে স্নাতক ও স্নাতকোত্তর সম্পন্ন করেন। এছাড়াও শিক্ষকতার সুবাদে তিনি ঢাকা টিচার্স ট্রেনিং ইনস্টিটিউট থেকে বিএড কোর্স সমাপ্ত করেন। তিনি ১৯৮৫ সালের ১৩ জুুলাই ঢাকা বিশ্ববিদ্যালয়ের রাষ্ট্রবিজ্ঞান বিভাগের অধ্যাপক দরবেশ আলী খানের কন্যা পাশা খসনুকে বিয়ে করেন এবং  বিয়ের পরে  পাশা খসনু নাম পরিবর্তন করে বিপাশা আইচ নামে পরিচিতি লাভ করেন। তাদের একমাত্রক কন্যার নাম খেয়া আইচ।
কর্মজীবন
খুব ছোটবেলা বাড়িতে বেদেবহর এসেছিল, তাদের কাছেই প্রথম যাদু দেখে ভালো লেগে যায় জুয়েল আইচের। সেই ভালোলাগা ভালোবাসায় পরিণত হয় বানারীপাড়া সার্কাস দলের এক যাদুকরের গলা কাটার যাদু দেখে। পরে ওই যাদুটা এক বন্ধুর ওপর প্র্যাকটিস করে কিছুটা সফলও হন। যাদুর প্রতি তার ভালোবাসাটা উন্মাদনায় পরিণত হয় সিরাজগঞ্জের যাদুকর আবদুর রশিদের যাদু দেখে, আর বন্দে আলী মিয়ার রূপকথা পড়ে। একটু একটু করে যাদু শিখতে লাগলেন তখন থেকেই, বিভিন্নজনের কাছে। তার বিখ্যাত যাদু — কাগজ থেকে ডলার বানানো, চোখ বেঁধে গাড়ি চালানো, কাটা অঙ্গ-প্রত্যঙ্গ জোড়া লাগানো ইত্যাদি। মঞ্চে প্রথম যাদু প্রদর্শন করেন ১৯৭২ সালে। এছাড়া মিডিয়ায় প্রথম যাদু প্রদর্শন করেন ১৯৭৯ সালে।
মুক্তিযুদ্ধে অংশগ্রহণ
১৯৭১ সালে বাংলাদেশের স্বাধীনতা যুদ্ধের সময় ৯ নম্বর সেক্টরে যুদ্ধ করেছেন। জগন্নাথ কলেজের ছাত্র সেক্টর কমান্ডার মেজর জলিলের নেতৃত্বে অংশ নেন মুক্তিযুদ্ধে।
সত্যেন্দ্রনাথ মৈত্র
সত্যেন্দ্রনাথ মৈত্র সংক্ষেপে সত্যেন মৈত্র (Satyendranath Maitra or Satyen Maitra in short) (১৫ আগস্ট, ১৯১৫ — ৫ জুন,১৯৯৬) এক বিশিষ্ট বাঙালি শিক্ষাবিদ, সমাজকর্মী ও সারা ভারতে আধুনিক রীতিতে সাক্ষরতা আন্দোলনের অন্যতম পথিকৃৎ।
জন্ম ও শিক্ষাজীবন
সত্যেন মৈত্র ১৯১৫ খ্রিষ্টাব্দের ১৫ ই আগস্ট কলকাতায় জন্ম গ্রহণ করেন এক ঐতিহ্যমণ্ডিত ব্রাহ্ম পরিবারে । পিতার নাম দ্বিজেন্দ্রনাথ মৈত্র । আদি বাসস্থান ছিল বাংলাদেশের বরিশালে । পিতামহ লোকনাথ মৈত্র ছিলেন পণ্ডিত ঈশ্বরচন্দ্র বিদ্যাসাগরের বন্ধু । বিদ্যাসাগরের আহ্বানে লোকনাথ  এক বিধবা মহিলা জগতারিণী দেবীকে বিবাহ করেন। সত্যেন মৈত্র কলকাতার ভবানীপুরের মিত্র ইনস্টিটিউশন হতে ম্যাট্রিকুলেশন পরীক্ষায় পাস করেন এবং প্রেসিডেন্সি কলেজ ( বর্তমানে প্রেসিডেন্সি বিশ্ববিদ্যালয়) হতে অর্থনীতিতে সাম্মানিক সহ স্নাতক হন। এরপর উচ্চ শিক্ষার জন্য লন্ডন যান এবং লন্ডন স্কুল অব ইকনমিক্সে ভর্তি হলেন, অন্য দিকে নিতে লাগলেন ব্যারিস্টারির পাঠ নিষ্ঠার সাথে। কিন্তু সেই সময় তার পিতা অসুস্থতায় শয্যাশায়ী হলেন, ফলে লন্ডনের পাঠ অসমাপ্ত রেখে তাকে দেশে ফিরে আসতে হয়।
সামাজিক ক্রিয়াকলাপ
দেশে ফেরার পর তার কাছে সমাজে ধন-সম্পদে লব্ধপ্রতিষ্ঠ হওয়ার অনেক সুযোগ ছিল, কিন্তু তিনি চাকরি বা অন্যভাবে বিত্তশালী হওয়ার পথে গেলেন না, বরং গান্ধীবাদী আন্দোলন বা সাম্যবাদী আন্দোলনের জন্য  সম-মতাবলম্বী বন্ধুদের সহায়তায় খুললেন একটি মুদ্রণ ও প্রকাশনা সংস্থা । প্রকাশিত হতে থাকল 'আগন্তুক' নামের মাসিক পত্রিকা । সরকারি প্রকাশনা নিয়ন্ত্রণ অর্ডিন্যান্সের কোপে এটি বন্ধ হলে ত্রিপুরার 'চুন্টা প্রকাশ' এর প্রকাশনা শুরু করেন। ১৯৪৪ খ্রিষ্টাব্দে তিনি  সুনন্দা চট্টোপাধ্যায়কে বিবাহ করেন।
সত্যেন মৈত্রর জন্মের সময়ই তার পিতা ডাঃ মৈত্র বর্ধমান মহারাজের সভাপতিত্বে গঠিত  Bengal Social Service League এর সম্পাদক নিযুক্ত হন। কবিগুরু রবীন্দ্রনাথ ঠাকুর আশুতোষ মুখোপাধ্যায়ের শিবনাথ শাস্ত্রী প্রফুল্লচন্দ্র রায় সহ বহুগুণীজন যুক্ত ছিলেন। এ সংস্থার মূখ্য উদ্দেশ্য ছিল শ্রমজীবী নরনারী, বস্তিবাসী, দুর্ভিক্ষপীড়িত মানুষ এবং সমাজের অবহেলিত নারীদের কল্যাণের জন্য বহুমুখী উদ্যোগ গ্রহণ করা। বাল্যে ও শৈশবে পিতার এই কাজ বিশেষভাবে আকৃষ্ট করেছিল। আর এরই সুবাদে তিনি কালিদাস নাগ, ডাঃ নীলরতন সরকার, ডাঃ হারাধন দত্ত, ডাঃ চুনিলাল বসু, এন্ডুজ, পিয়ারর্সন, অবনীন্দ্রনাথ, গগনেন্দ্রনাথ, দিনেন্দ্রনাথ, সুকুমার রায়, শরৎচন্দ্র, প্রশান্ত মহলানবীশ, কুমার অতুলচন্দ্র সিংহ, রাজা প্রফুল্লনাথ ঠাকুর, সত্যেন বসু প্রমুখের সান্নিধ্যে এসেছেন। তাদের স্নেহস্পর্শে বড়ো হয়েছেন।
সমাজে ও জনশিক্ষায় অবদান
পিতার মৃত্যুর পর ১৯৫০ খ্রিষ্টাব্দে সত্যেন মৈত্র  বয়স্কদের জন্য জনশিক্ষায় ও সমাজের অন্যান্য জনহিতকর কাজে নিজেকে আরো নিবিড় ভাবে যুক্ত করলেন। সমাজের অবহেলিত মহিলাদের জন্য   'শ্রীনন্দা' নামে শাখা প্রতিষ্ঠান গড়েন এবং নিজে শিক্ষকতা করেন। আজীবন সম্পূর্ণ স্বেচ্ছাসেবী হিসাবে বয়স্ক শিক্ষার কাজ করে গেছেন বেঙ্গল সোশ্যাল সার্ভিস লিগের মাধ্যমে । মানুষের জীবন ও কর্মের উন্নতির জন্য তাদের সাক্ষরতা ও দক্ষতা বিকাশের কাজে নিয়োজিত করলেন নিজেকে । বয়স্ক সাক্ষরদের জন্য বত্রিশ বছর ধরে 'চলতি জগৎ'নামে একটি পত্রিকা সম্পাদনা করেছেন। সাক্ষরতা কর্মীদের জন্য 'জনশিক্ষা প্রসঙ্গে' নামক একটি পত্রিকার তিনি সম্পাদক ছিলেন । বয়স্ক সাক্ষরতার প্রয়োজনে একাধিক প্রাইমারি লিখেছেন। তার লেখা 'শিক্ষাসেবক নির্দেশিকা'এশিয়াতে স্বীকৃতিলাভ করেছে। ভিডিও ক্যাসেটের মাধ্যমে নিরক্ষরদের সাক্ষর করার জন্য তার একটি উদ্যোগ ভারতে প্রথম স্বীকৃতি লাভ করে। তার দৃষ্টিতে একটাই লক্ষ্য ছিল জনসচেতনতা বৃদ্ধি করা আর মহিলাদের স্বয়ম্ভর করে তোলা । বয়স্ক শিক্ষা নিয়ে তার অভিমত ছিল - " It should be viewed as a core programme for the core people"
জনশিক্ষায় নূতন পদ্ধতির উদ্ভাবন
বয়স্ক ও প্রথা বর্হিভূত শিক্ষার জন্য সত্যেন মৈত্র এক নূতন শিক্ষাপদ্ধতির উদ্ভাবন করেন। এটি Eclectic বা সারগ্রাহী পদ্ধতি নামে পরিচিত । এই পদ্ধতি ভারতের জাতীয় সাক্ষরতা মিশনের "সার্বিক সাক্ষরতা অভিযান" তথা Total Literacy Campaign (TLC), সাক্ষরোত্তর কর্মসূচি বা Post Literacy Programme ( PLP) এবং বর্তমানে "সাক্ষর ভারত "বা Continuing Education Programme (CEP) সারা দেশ জুড়ে ব্যবহৃত হচ্ছে । বয়স্ক শিক্ষার ও প্রথা বর্হিভূত শিক্ষার জন্য প্রয়োজনীয় পাঠ্যপুস্তক রচনা করেন । ১৯৭০ খ্রিস্টাব্দে জাতীয় শিক্ষা পর্ষদের উপদেষ্টা কমিটির সদস্য নিযুক্ত হন। ১৯৬১ খ্রিস্টাব্দে ভারতের বয়স্ক শিক্ষা সমিতির পশ্চিমবঙ্গ শাখার সদস্য নিযুক্ত হন ১৯৪৩ খ্রিস্টাব্দ হতে ১৯৯৬ খ্রিস্টাব্দ পর্যন্ত জীবৎকালের ৪৩ বৎসর সাক্ষরতায় নিয়োজিত থাকার সুবাদে ।
পুরস্কার ও সম্মাননা
সত্যেন মৈত্র তার কাজের জন্য বহু পুরস্কার ও সম্মাননায় ভূষিত হয়েছেন । ১৯৭৪ খ্রিস্টাব্দে ভারতীয় বয়স্ক শিক্ষা সমিতি (IAEA) "নেহেরু পুরস্কার " এ সম্মানিত করে। তার নেতৃত্বে অসামান্য কাজের জন্য Bengal Social Service League  এই বছরেই ইউনেস্কোর  ( UNESCO) 'ক্রুপস্কায়া পুরস্কার' লাভ করে এবং পুনরায় ১৯৮৬ খ্রিষ্টাব্দে ইউনেস্কোর 'ইরাক' আন্তর্জাতিক পুরস্কারে সম্মানিত হন । ১৯৯৫ খ্রিষ্টাব্দে  জনশিক্ষায় অসামান্য কাজের স্বীকৃতি স্বরূপ কলকাতার রবীন্দ্র ভারতী বিশ্ববিদ্যালয় শ্রী মৈত্রকে সাম্মানিক ডি.লিট. প্রদান করে। সাক্ষরতা প্রকল্পে যারা দেশে নিযুক্ত আছেন তাদের কাজে উৎসাহ প্রদানে ভারত সরকারও প্রতি বৎসর তাদের সম্মান জানায় 'সত্যেন মৈত্র জাতীয় সাক্ষরতা পুরস্কারের' প্রবর্তন করে। সত্যেন মৈত্র-র প্রয়াণের প্রথম বর্ষ পূর্তি দিবসে (৫ জুন,১৯৯৭) অধ্যাপক নির্মল দাশের সভাপতিত্বে সাক্ষরতা আন্দোলনের একনিষ্ঠ কর্মী শক্তি মণ্ডলের উদ্যোগে কলকাতায় 'সত্যেন মৈত্র জনশিক্ষা সমিতি' গঠিত হয়।
পুস্তক সমূহ
সাক্ষরতা উপর রচিত সত্যেন মৈত্রর গুরুত্বপূর্ণ বইগুলি হল _
(Materials for the Neo-literates)
মৃত্যু
সত্যেন মৈত্র ১৯৯৬ খ্রিষ্টাব্দের ৫ ই জুন তারিখে কলকাতায় প্রয়াত হন।
তথ্যসূত্র
ISBN 978-871-81-925972-2-5
ওয়ার্ল্ড ইস ওয়ান নিউস
WION হলো একটি ভারতীয় বহুজাতিক ইংরেজি নিউজ চ্যানেল যার সদর দপ্তর নয়াদিল্লিতে । এটি এসেল গ্রুপের মালিকানাধীন এবং চ্যানেলের জি মিডিয়া নেটওয়ার্কের অংশ ।  ভারতীয় সংবাদ ম্যাগাজিন দ্য উইক অনুসারে, চ্যানেলটি ভারতীয় দৃষ্টিকোণ থেকে বিশ্বব্যাপী সংবাদ এবং সমসাময়িক বিষয়গুলি কভার করে। WION নামটি World is One News এর সংক্ষিপ্ত রূপ ।
ইতিহাস
১৫ ই জুন ২০১৬ - এ এটির ওয়েবসাইটটি অনেক দেশে একটি ফ্রি-টু-এয়ার স্যাটেলাইট পরিষেবা হিসাবে চালু করে । টেলিভিশন চ্যানেলটি ১৫ ই আগস্ট ২০১৬ এ সম্প্রচার শুরু হয়েছিল। WION হলো ভারতের প্রথম ব্যক্তিগত মালিকানাধীন আন্তর্জাতিক সংবাদ চ্যানেল।
কিমি (চলচ্চিত্র)
কিমি (কিমি হিসাবে স্টাইলাইজড ) হল একটি মার্কিন থ্রিলার চলচ্চিত্র, যা স্টিভেন সোডারবার্গ দ্বারা পরিচালিত এবং ডেভিড কোয়েপ লিখেছেন ও প্রযোজনা করেছেন। ছবিতে অভিনয় করেছেন জো ক্রাভিটজ এবং রিটা উইলসন। এটি ১০ ফেব্রুয়ারি, ২০২২-এ এইচবিও ম্যাক্স- এ মুক্তি পায়।
প্রাঙ্গন
সিয়াটলে কোভিড-১৯ মহামারীর সময়, একজন অ্যাগোরাফোবিক প্রযুক্তি কর্মী একটি ডেটা স্ট্রিম পর্যালোচনা করার সময় একটি সহিংস অপরাধের প্রমাণ আবিষ্কার করেন এবং যখন তিনি তার কোম্পানীর কাছে এটি রিপোর্ট করার চেষ্টা করেন তখন তিনি প্রতিরোধ এবং আমলাতন্ত্রের সাথে মিলিত হন। জড়িত হওয়ার জন্য, তিনি বুঝতে পারেন যে তাকে অবশ্যই তার অ্যাপার্টমেন্ট থেকে বের হয়ে এবং শহরের রাস্তায় প্রবেশ করে তার সবচেয়ে বড় ভয়ের মুখোমুখি হতে হবে, যা সিটি কাউন্সিল গৃহহীন জনসংখ্যার চলাচলকে সীমাবদ্ধ করার জন্য একটি আইন পাস করার পরে প্রতিবাদকারীদের দ্বারা পূর্ণ। [2]
উৎপাদন
২৫ শে ফেব্রুয়ারি, ২০২১-এ ঘোষণা করা হয়েছিল যে স্টিভেন সোডারবার্গকে নতুন লাইন সিনেমা বৈশিষ্ট্য কিমি পরিচালনা করার জন্য বেছে নেওয়া হয়েছিল জো ক্রাভিৎজকে তারকা করার জন্য বোর্ডে নিয়ে যাওয়ার জন্য। ২০২১ সালের মার্চ মাসে, বায়রন বোয়ার্স, জাইমে ক্যামিল, জ্যাকব ভার্গাস এবং ডেরেক ডেলগাডিও কাস্টে যোগ দেন। ২০২১ সালের এপ্রিলে, এরিকা ক্রিস্টেনসেন এবং ডেভিন রাত্রে কাস্টে যোগ দিয়েছিলেন। ২০২১ সালের এপ্রিলে লস এঞ্জেলেসে প্রধান ফটোগ্রাফি শুরু হয়, যেখানে বেশিরভাগ অভ্যন্তরের দৃশ্যগুলি চিত্রায়িত হয়েছিল। মে মাসে, প্রযোজনাটি বাইরের দৃশ্যগুলি চিত্রিত করার জন্য সিয়াটলে স্থানান্তরিত হয়েছিল।
মুক্তি
১০ ফেব্রুয়ারি, ২০২২-এ এইচবিও ম্যাক্স- এ মুক্তি পায়।
চাষী নজরুল ইসলাম
জন্ম ও বংশ পরিচয়
১৯৪১ সালের ২৩ অক্টোবর বিক্রমপুর শ্রীনগর থানার সমষপুর গ্রামে আজকের চাষী নজরুলের জন্ম। চাষী ছিলেন বাবা-মায়ের জ্যেষ্ঠপুত্র। বাবা মোসলেহ উদ্দিন আহম্মদ বর্তমান ভারতের ঝাড়খণ্ডের টাটা আয়রন এন্ড স্টীল কোম্পানির ইঞ্জিনিয়ার ছিলেন। বাবা মোসলেহ উদ্দিন আহমেদ লস্করের পূর্বপুরুষেদের সমন্ধে যা জানা যায় সে অনুযায়ী প্রথম পুরুষ আমিন লস্কর, তারপর মোমেন লস্কর। এভাবে আহমেদ লস্কর, জরিপ লস্কর তারপর চাষীর দাদা হেলাল উদ্দিন আহমদ লস্কর। জানা যায়, শেরেবাংলা এ. কে. ফজলুল হক চাষীর নাম রেখেছিলেন। চাষীর মামা চাষী ইমাম উদ্দিন শেরেবাংলা এ. কে. ফজলুল হকের সঙ্গে রাজনীতি করতেন এবং নবযুগ ও লাঙ্গল পত্রিকার সঙ্গে জড়িত ছিলেন। সেই সূত্রেই একদিন ফজলুল হককে একটা নাম দিতে বলা হলে তিনি চাষী ইমাম উদ্দিনের 'চাষী' আর কাজী নজরুল ইসলামের 'নজরুল ইসলাম' মিলিয়ে একটা নাম দেন।
শৈশব ও শিক্ষাজীবন
তিন মাস বয়সের চাষীকে নিয়ে চাষীর মা স্বামীর চাকরিস্থল জামশেদপুরে গিয়েছিলেন। তারপর টানা চার বছর সেখানে ছিলেন। এরপর কিছুদিনের জন্য আবার নিজেদের গ্রাম বিক্রমপুরে ফিরে এলেন। বিক্রমপুরে চাষীদের বাড়ির সামনে বেশ খোলা জায়গা ছিল। তার কিছু অংশে পারিবারিক হাট বসতো-সবাই বলতো হাটখোলা। পাশেই ছিল একটা প্রাইমারি স্কুল। এ স্কুলটার প্রতিষ্ঠাতা ছিলেন চাষীর মামা চাষী ইমাম উদ্দিন,বর্তমানে সমরপুর হাইস্কুল ও কলেজ। ঐ স্কুলেই ক্লাস ওয়ানে তাকে ভর্তি করানো হয়। ক্লাস টুতে ওঠার পর চাষীর বাবা আবার তাকে নিয়ে গেলেন জামশেদপুরে। ওখানে চাষীর বাবারই প্রতিষ্ঠিত বেঙ্গল মুসলিম স্কুলে তিনি ফাইভ পর্যন্ত পড়েন। তারপর ক্লাস সিক্স-সেভেন পড়েন গোলামুড়ি মাধ্যমিক স্কুলে। তারপর আরডি টাটা হাইস্কুলে-এখান থেকেই পরে চাষী ইলেভেন পাস করেন। ঠিক এ সময় চাষীর বাবা অসুস্থ হয়ে পড়েন। বাবা অসুস্থ থাকা সত্ত্বেও তিনি চাননি সবাই বিক্রমপুরে ফিরে আসুক। মোসলেহ উদ্দিন সাহেব ভেবেছিলেন টাটা কোম্পানিতে চাষীর একটা চাকরি হবে। মূলত তিনি জামশেদপুরে স্থায়ীভাবে থাকার পরিকল্পনা করেছিলেন। চাষীর মা শায়েস্তা খানম সেরকমটি চাইলেন না। শেষমেশ ১৯৫৮ সালে সবাই বিক্রমপুর চলে এলেন।
কর্মজীবন
১৯৫৭ সালের দিকে মুসলেহ উদ্দিন অসুস্থ হয়ে পড়েন। টাটার চাকরি ছেড়ে দিয়ে সপরিবারে স্বদেশে চলে এলেন। কিছুদিন পর তিনি মারা যান। পিতার শোক ভুলে যাবার আগেই সংসারের বড় ছেলে হিসেবে সব দায়িত্ব তার কাঁধে এসে পড়ে। এজি অফিসে পোস্ট-সর্টার হিসেবে ১৯৬৯ পর্যন্ত চাকরি করেছেন। এফডিসি মাত্র তখন গড়ে উঠছে। আউয়াল সাহেব বিখ্যাত চলচ্চিত্র নির্মাতা ফতেহ্ লোহানীর প্রধান সহকারী। চাষী চাকরির ফাঁকে ফাঁকে তার সঙ্গে যোগাযোগ রাখেন, একই সঙ্গে শুরু করলেন নাটক। আলী মনসুর সাহেবের কৃষ্টি সংঘের সঙ্গে কাজ করেন, মঞ্চে অভিনয় করেন। এদিকে চাষীর সিনেমা প্রীতিটা জানতেন তার খালাতো বোনের স্বামী সৈয়দ আওয়াল। একদিন সুযোগ এলে চাষীকে পরিচয় করিয়ে দিলেন পরিচালক অভিনেতা ফতেহ লোহানীর সঙ্গে। ফতেহ লোহানী তখন 'আছিয়া' করছিলেন। চাষীকে ছোট্ট একটা চরিত্র করার জন্য নিয়েছিলেন। কিন্তু ফতেহ্'র নির্দেশে পরদিন সহকারী পরিচালকের দায়িত্ব দেয়া হয়। ১৯৬১'র জুন মাসে চাষী কাজ শুরু করলেন। এরপর ১৯৬৩-তে কাজ করেছেন প্রখ্যাত সাংবাদিক ও চলচ্চিত্রাকার ওবায়েদ-উল-হকের সহকারী হিসাবে 'দুইদিগন্ত' ছবিতে। এভাবে কাজ করতে করতে এলো ১৯৭১। মুক্তিযুদ্ধে যোগ দিলেন আর সবার মতো। তারপর যুদ্ধশেষে বাংলাদেশের প্রথম মুক্তিযুদ্ধভিক্তিক চলচ্চিত্র 'ওরা ১১ জন' নির্মাণ করলেন। ১৯৭২-এ এই ছবির মাধ্যমে পরিচালক হিসেবে চাষী নজরুলের আত্মপ্রকাশ ঘটলো। এছাড়া নিয়মিত বেতারে, টিভিতে সান্ধ্য অভিনয় অব্যাহত ছিল।
পরিবার
১৯৬৯ সালের ১৬ই সেপ্টেম্বর দেশের অন্যতম বিখ্যাত কাজী পরিবারের কে.জি.আহমেদের মেয়ে জোত্‍স্না কাজীকে বিয়ে করেন চাষী নজরুল ইসলাম।
অন্যান্য দায়িত্ব সমূহ
বাংলাদেশ চলচ্চিত্র পরিচালক সমিতিতে চারবারের মতো সভাপতি হিসেবে নির্বাচিত হয়েছেন। সব শেষে ২০০২-২০০৪ পর্যন্ত তিনি নির্বাচিত ছিলেন - সদস্য-গণপ্রজাতন্ত্রী বাংলাদেশ সরকারের চলচ্চিত্র সেন্সর বোর্ডের চতুর্থবারের মতো - সাবেক সদস্য গণপ্রজাতন্ত্রী বাংলাদেশ সরকারের যৌথ প্রযোজনা কমিটি -সাবেক নির্বাহী সদস্য- চলচ্চিত্র প্রযোজক ও পরিবেশক সমিতি - সাবেক সদস্য ঢাকা মেট্রোপলিটন ফুটবল লিগ এসোসিয়েশন (ডামফা) - সাবেক ফুটবল সম্পাদক (১৯৭৬-৮১) ব্রাদার্স ইউনিয়ন ক্লাব - ভাইস প্রেসিডেন্ট (২০০৩) ব্রাদার্স ইউনিয়ন ক্লাব - জাতীয়তাবাদী সাংস্কৃতিক জোটের সভাপতি। - সাংস্কৃতিক সম্পাদক শত নাগরিক সাংস্কৃতিক গোষ্ঠী - উপদেষ্টা, জাতীয়তাবাদী চলচ্চিত্র পরিষদ - সমরপুর হাইস্কুলের পরিষদ সদস্য ।
রাজনৈতিক জীবন
তিনি সক্রিয়ভাবে বিএনপির সহযোগী সংগঠনের সাথে জড়িত ছিলেন। জাতীয়তাবাদী সাংস্কৃতিক জোটের সভাপতি ছিলেন।
সম্মাননা
ক্রমিক পুরস্কারের নাম ছবির নাম সাল অবস্থান
১. বাংলাদেশ সিনে জার্নালিষ্ট এ্যসোসিয়েশন এওয়ার্ড সংগ্রাম ১৯৭৪ শ্রেষ্ঠ পরিচালক
২. জাতীয় চলচ্চিত্র পুরস্কার শুভদা ১৯৮৬ শ্রেষ্ঠ পরিচালক
৩. সিনে ডিরেক্টরাল এসোসিয়েটস সার্বিক বিবেচনায় ১৯৮৫ চলচ্চিত্র নির্মাণ
৪. শের-ই-বাংলা স্মৃতি পুরস্কার। সার্বিক বিবেচনায় ১৯৮৮ শ্রেষ্ঠ পরিচালক
৫. বাংলাদেশ ফিল্ম ক্রিটিকস্। বিরহ ব্যথা ১৯৮৯ শ্রেষ্ঠ পরিচালক
৬. বাংলাদেশ ন্যাশনাল ইয়ুথ অর্গানাইজেশন ফেডারেশন এওয়ার্ড। সার্বিক বিবেচনায় ১৯৮৯ শ্রেষ্ঠ পরিচালক
৭. সিনে ডিরেক্টরাল সোস্যাল ওয়েলফেয়ার। সার্বিক বিবেচনায় ১৯৮৯ পরিচালনায়
৮. বাংলাদেশ সোস্যাল ওয়েলফেয়ার। সার্বিক বিবেচনায় ১৯৯৫ চলচ্চিত্র ব্যক্তিত্ব
৯. স্যার জগদীশচন্দ্র বসু স্বর্ণপদক। সার্বিক বিবেচনায় ১৯৯৫ চলচ্চিত্র ব্যক্তিত্ব
১০. জহির রায়হাণ স্বর্ণপদক। সার্বিক বিবেচনায় ১৯৯৫ চলচ্চিত্র ব্যক্তিত্ব
১১. জাতীয় চলচ্চিত্র পুরস্কার ১৯৯৭ হাঙর নদী গ্রেনেড ১৯৯৭ শ্রেষ্ঠ পরিচালক
১২. একুশে পদক । ২০০৪ ।
১৩. বিনোদন বিচিত্রা অ্যাওয়ার্ড । ২০০৩ শ্রেষ্ঠ পরিচালক
১৬. তারকালোক অ্যাওয়ার্ড । ১৯৯৭ ।
১৭. আন্তজাতির্ক বাংলাদেশ।ইন্দোকালা মিউজিক । ২০০৩ জহির রায়হান আজীবন সন্মাননা
১৮. CJFB অ্যাওয়ার্ড । । শ্রেষ্ঠ পরিচালক
২০. ট্রাব অ্যাওয়ার্ড । ২০০৩ ।
মৃত্যু
চাষী নজরুল ইসলাম ২০১৪ সালের মে মাস থেকে চিকিৎসক সৈয়দ আকরামের তত্ত্বাবধানে ছিলেন। এর মাঝে তার বেশ কয়েকবার শারীরিক অবস্থার অবনতি হলে তাকে রাজধানীর ল্যাবএইড হাসপাতালে ভর্তি করা হয় এবং সেখানে ২০১৫ সালের ১১ই জানুয়ারি রোববার ভোর ৫টা ৫৫ মিনিটে এই চলচ্চিত্র নির্মাতা মৃত্যুবরণ করেন।
ডেনিস হপার
১৯৬৯ সালে ইজি রাইডার চলচ্চিত্র দিয়ে হপারের চলচ্চিত্র পরিচালনায় অভিষেক হয়। তিনি, তার সহশিল্পী পিটার ফন্ডা ও টেরি সাউদার্থ এই ছবির গল্প রচনা করেন। হপার শ্রেষ্ঠ প্রথম কর্ম বিভাগে একটি কান চলচ্চিত্র উৎসব পুরস্কার লাভ করেন এবং ফন্ডা ও সাউদার্নের সাথে যৌথভাবে শ্রেষ্ঠ মৌলিক চিত্রনাট্য বিভাগে একাডেমি পুরস্কারের মনোনয়ন লাভ করেন। ১৯৮৬ সালে তিনি ব্লু ভেলভেট ও হুসিয়ার্স চলচ্চিত্রে অভিনয় করে সমাদৃত হন। দুটি চলচ্চিত্রের জন্য তিনি শ্রেষ্ঠ পার্শ্ব অভিনেতা বিভাগে গোল্ডেন গ্লোব পুরস্কার এবং হুসিয়ার্স চলচ্চিত্রের জন্য শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন
প্রারম্ভিক জীবন
হপার ১৯৩৬ সালের ১৭ই মে কানসাসের ডজ শহরে জন্মগ্রহণ করেন। তার পিতা জেমস মিলার্ড হপার (১৯১৬-১৯৮২) এবং মাতা মার্জারি মে (জন্ম: ডেভিস; ১৯১৭-২০০৭)। তিনি স্কটিশ বংশোদ্ভূত। হপারের দুই ভাই রয়েছে, তারা হলে মারভিন ও ডেভিড হপার।
সংযুক্ত আরব আমিরাতের ভাষা
আরবি ভাষা সংযুক্ত আরব আমিরাতের সরকারি ভাষা। এখানকার এক-তৃতীয়াংশের কিছু বেশি লোক আরবি ভাষাতে কথা বলে। এছাড়াও এখানকার অভিবাসী সম্প্রদায়ে প্রায় ২০টি ভাষা প্রচলিত। এদের মধ্যে বাংলা ভাষা, বেলুচি ভাষা, ফার্সি ভাষা, ইংরেজি ভাষা, পশতু ভাষা, সিংহলী ভাষা, সোমালি ভাষা, সোয়াহিলি ভাষা, তাগালোগ ভাষা এবং তেলুগু ভাষা উল্লেখযোগ্য। আন্তর্জাতিক যোগাযোগের ক্ষেত্রে ইংরেজি ভাষা ব্যবহার করা হয়।
বংশাণু প্রকৌশল
বংশাণু প্রকৌশল বা জেনেটিক ইঞ্জিনিয়ারিং বলতে বোঝায় একটি জীবের বংশাণু, ডিএনএ ও অন্যান্য নিউক্লিক অ্যাসিড-এর কৃত্রিম পরিবর্তন।
উদ্ভিদ প্রজনন পদ্ধতি ব্যবহার করে ভিন্ন প্রজাতির উদ্ভিদদেহের মধ্যে বংশাণু স্থানান্তর করা সম্ভব। তবে তা কেবল  কাছাকাছি সম্পর্কযুক্ত প্রজাতির উদ্ভিদের ক্ষেত্রে সম্ভবপর হয়।  এর ফলে অনেক দূর সম্পতর্কীয়  উদ্ভিদে প্রয়োজনীয় বংশাণু প্রবেশ করানো যায় না। অর্থনৈতিক গুরুত্বসম্পন্ন বংশাণু প্রবেশ করানোর জন্য এই ধরনের প্রজননন প্রতিবন্ধক কৃত্রিম উপায়ে অতিক্রম করা বিশেষ জরুরি। বিভিন্ন উদ্ভিদ প্রজাতির মধ্যে যেসব বংশাণু স্থানান্তর করা প্রয়োজন, সাধারণত সেগুলোর নির্বাচনযোগ্য দেহরূপ থাকে না। এজন্য এদের কোনো সংযুক্ত বংশাণু নির্দেশকের সাহায্যে চিহ্নিত করতে হয়।
প্রাণিকোষে বংশাণু প্রকৌশল প্রয়োগের সমস্যা অন্যরকম। অবশ্য এক্ষেত্রে কিছু বাড়তি সুবিধা রয়েছে। স্তন্যপায়ী প্রাণীর ক্ষেত্রে বিভিন্ন প্রর্যায়ে বংশাণু পরিবর্তন করা সম্ভব হয়েছে। মানবদেহের নির্দিষ্ট ক্রোমোজোমের একটি বিশেষ বংশাণু শনাক্ত করার জন্য কোষীয় মিলন পদ্ধতি অনেক ব্যবহার করা হয়েছে। সাধারণত ইঁদুরের কোষের মধ্যে মানবকোষের মিলন ঘটালে মানবকোষের ক্রোমোজোম বিলীন হয়ে যায়। শেষ পর্যন্ত একটি ইঁদুর কোষে  একটি মানবক্রোমোজোম থেকে যায়। এই কোষটি পরীক্ষা করে উক্ত মানবক্রোমোজোম কোন ধরনের প্রোটিন তৈরি করছে তা শনাক্ত করা যায়। বংশাণু প্রকৌশলের মাধ্যমে জীবকোষে বংশাণু প্রয়োগের এই প্রক্রিয়ায় লব্ধ জীবকে বংশাণুগতভাবে পরিবর্তিত জীব (Genetically Modified Organism, সংক্ষেপে GMO) বলা হয়। ১৯৭৩ সালে সর্বপ্রথম ব্যাক্টেরিয়ার মধ্যে, ১৯৭৪ সারে ইঁদুরের মধ্যে এই প্রক্রিয়া প্রয়োগ করা হয়। এই পদ্ধতিতে ১৯৮২ সালে ইনসুলিন তৈরি করতে সক্ষম ব্যাক্টেরিয়া বাণিজ্যিকভাবে উৎপাদন করা হয় এবং খাদ্য উৎপাদনে প্রয়োগ করা হয় ১৯৯৪ সালে।
এই প্রযুক্তির অন্তর্গত বিষয়সমূহ যেমন- বংশগতীয় সঙ্কেত, বংশগতীয় মানচিত্রণ, বংশাণু ক্রিয়া, বংশাণুগত সাম্যাবস্থা (হোমোসটাসিস), প্রভৃতি গবেষণার ক্ষেত্রে তথ্যপ্রযুক্তি ব্যাপকভাবে জড়িত। বংশাণু প্রকৌশল ও সম্পপূরক বিষয়সমূহে বংশাণুর উপাদানসমূহ বিশ্লেষণ ও এদের রৈখিক সজ্জাবিন্যাস, ক্রোমোজোম, ডিএনএ, আরএনএ ইত্যাদির গঠন, বৈশিষ্ট্য ও কার্যাবলি, বংশাণুর মাত্রা বা অবস্থানের পরিবর্তন, বংশাণুর ক্রোমোজোম বা লিংকেজ্ গ্রূপ নির্ধারণ, দেহরূপে ও বংশগতির ক্ষেত্রে তার প্রভাব, বংশাণুর অনুলিখন ও পরিব্যাপ্তি, পলিপেপটাইড ও প্রোটিন তৈরির প্রক্রিয়া প্রভৃতি ক্ষেত্রে গবেষণা ও বিশ্লেষণ, গবেষণালব্ধ তথ্য প্রক্রিয়াজাতকরণ ও সংরক্ষণ প্রভৃতি কাজে তথ্যপ্রযুক্তি ব্যবহার করা হয়।